Solveig Sundbø Abrahamsen (Høyre), 2015-06-19:
Regjeringa fører ein politikk for vekst og omstilling. Det viste statsbudsjettet for 2015 og også revideringa av budsjettet som me i dag behandlar. Regjeringa rustar oss for ei ny tid. Me må omstille oss – me går frå ein nasjon som i mange år har vore i ei særstilling, til ein ny normal – men omstillinga vil ta tid. Den tidlegare finansråden Svein Gjedrem heldt eit foredrag 10. desember 2014 med overskrifta «Ved vendepunkt?». No, 1,5 år etter, verkar det som det var ein rett analyse. Det er ei meir uroleg økonomisk tid me no er i enn for berre eitt år sidan. Sidan fallet i oljeprisen i fjor sommar viser utsiktene at norsk økonomi raskt kan endre seg, og vekstutsiktene for norsk økonomi er noko svekte. Eit tilbakeslag i Kina og i andre framveksande økonomiar kan redusere oljeprisen ytterlegare og skape uro i finansmarknadene. Oppgangen i eurolanda er skjør. Pengepolitikken som no blir ført i mange land, er uprøvd, og situasjonen i Hellas er ikkje avklart. Politikk handlar om å prioritere. Regjeringa sine satsingsområde innan kunnskap, utdanning, forsking, samferdsel og ikkje minst det å sikre næringslivet gode konkurransevilkår gjennom lågare skatt på eigarskap og arbeid er rette prioriteringar for den økonomiske tida me er inne i – og ikkje som Arbeidarpartiet, som vil møte bedriftene med å auke skattane. Det er svært gledeleg og positivt at partane i arbeidslivet har den same forståinga og verkelegheitsoppfatninga av den økonomiske situasjonen, og at lønsoppgjeret er tilpassa den økonomiske situasjonen. Det vil dempe utslaga i produksjon, sysselsetjing og arbeidsløyse av den lågare etterspørselen frå oljenæringa. Høg sysselsetjing og låg arbeidsløyse er sentrale mål for regjeringa. Me ser at arbeidsløysa varierer i ulike landsdelar, og at Vest- og Sørlandet er mest ramma som følgje av lågare investeringar i petroleumsnæringa. Under høyringa som finanskomiteen heldt 19. mai, uttrykte organisasjonane tilfredsheit med at regjeringa no føreslår utvidingar i regelverket for permitteringar. Arbeidsmarknadstiltak kan òg hjelpe ledige med å kome tilbake til jobb, og regjeringa føreslo i revidert nasjonalbudsjett 1 000 nye tiltaksplassar primært mot utsette grupper i arbeidsmarknaden. I forliket med Kristelig Folkeparti og Venstre blei det einigheit om ytterlegare 500 ordinære arbeidsmarknadstiltaksplassar. Og regjeringa er tydeleg på at ein følgjer utviklinga nøye i forhold til arbeidsløysa og eventuelt iverksetjing av fleire andre tiltak. Kommunane og fylkeskommunane står for om lag halvparten av den offentlege tenesteproduksjonen. Denne regjeringa prioriterer kommunane. Det viser revidert nasjonalbudsjett, der regjeringa la inn 1,1 mrd. kr til overføring til kommunane – ytterlegare forsterka i forliket med Kristeleg Folkeparti og Venstre med i overkant av 100 mill. kr. Det gjer at kommunane kan oppretthalde aktiviteten. Det skal gje trygge barnehagar, kunnskap i skulen og gode helse- og omsorgstenester. Også i kommuneproposisjonen blir det varsla vekst i frie inntekter for 2016 til kommunane, på nivå med gjennomsnittet dei seinare åra, og dei samla inntektene for kommunesektoren vil auke med 6–7 mrd. kr. Når det gjeld avgifter, vil eg framheve to område som kan gje ei positiv utvikling. Det fyrste er einigheita som samarbeidspartia har kome fram til når det gjeld prinsipp og retning for framtidas bilavgifter. Det er gledeleg at ein er einig om at ein ved avgiftssystemet gjev forbrukarane incentiv til å velje klima- og miljøvenleg teknologi, som gjev låge utslepp. Det andre er varselet som regjeringa kjem med i revidert nasjonalbudsjett, om redusert elavgift for store datasenter. Dei to siste åra har det blitt etablert tre store datasenter i Noreg – Rennesøy i Rogaland, Rjukan og Fet – og det fjerde blir bygd i år i Lørenskog. Regjeringa melder i revidert nasjonalbudsjett at ein vil føreslå endringar i statsbudsjettet for 2016, slik at store datasenter betaler redusert elavgift. Dette er svært positive signal og kan gje incentiv til utvikling av fleire arbeidsplassar.